Інтэграл (кампанія)

**«Інтэгра́л»** — дзяржаўнае прадпрыемства Беларусі па вырабе электронных прыстасаваньняў, заснаванае ў сьнежні 1963 году ў Менску.

На 2020 год быў найбольшым вытворцам інтэгральных мікрасхемаў і паўправадніковых прыбораў у Цэнтральнай і Ўсходняй Эўропе з гадавой магутнасьцю па больш як мільярдзе асобнікаў. Ажыцьцяўляў поўны шэраг распрацоўкі і вытворчасьці ад крэмнавых зьліткаў да электрапрыладаў. Холдынг «Інтэграл» улучаў 10 прадпрыемстваў, зь іх 7 у Менску: «Завод паўправадніковых прыбораў» (інтэгральныя мікрасхемы і вадка-крышталічныя індыкатары), Навукова-тэхнічны цэнтар «Белмікрасыстэмы» (распрацоўка мікрасхемаў і прыбораў), Завод «Электроніка» (электрапрылады), «Камэртон» (Пінск; крэмнавыя пласьціны і электрапрылады), ААТ «Электрамодуль» (Маладэчна; сілавыя дыёды і выпрамляльныя блёкі), УП «Інтэгралтэхсэрвіс», УП «Інтэгралпаліграф», УП «Ролан» і ААТ «Колератрон» (Берасьце; дыёды, электрапрылады і друкаваныя платы).

## Вытворчасьць
На 2020 год ААТ «Інтэграл» мела  клясы 1 плошчай 195 кв. мэтраў, клясы 10 — 950 кв.м, клясы 100—1338 кв.м, клясы 1000 — 3713 кв.м, клясы 10 000 — 3713 кв.м і клясы 100 000 — 14 742 кв.м. Крыштальная вытворчасьць ажыцьцяўлялася ў памяшканьнях клясаў 1, 10, 100 і 1000. Гадавая магутнасьць апрацоўкі пласьцінаў прамерам 200 мілімэтраў з праектнымі нормамі 0,35 мікрамэтру складала 12 000 асобнікаў, прамерам 150 мм з нормамі 0,8 мкм — 120 000, прамерам 100 мм з нормамі 1,5 мкм — 355 000 і прамерам 100 мм з нормамі 2 мкм — 180 000. У крыштальнай вытворчасьці выкарыстоўвалі: 1) камплемэнтарны мэтал-аксыд-паўправаднік (КМАП) 0,35 мкм, 2 полікрышталічныя крэмны (ПКК) і 3 Me; 2) 2-КМАП 0,8 мкм, 3 ПКК і 2 Me; 3) высакавольтны КМАП 0,8 мкм, 2 ПКК і 1 Me; 4) 2-палярны спосаб 1,5—5 мкм і 1—2 Me; 5) 2-палярныя звышвысокачастотныя (ЗВЧ) транзыстары; 6) дыёды Шоткі; 7) плянарны выраб тырыстараў з разьдзяленьнем сустрэчнай дыфузіяй; 8) эпітаксіяльна-плянарны і дыфузійна-плянарны выраб крэмнавых паўправадніковых высакавольтных транзыстараў.

Гадавая магутнасьць зборачнай вытворчасьці ў корпусы паўправадніковых прыбораў складала 30 млн асобнікаў і знаходзілася ў памяшканьнях клясы 10 000. Карпусаваньне мікрасхемаў магутнасьцю на 60 млн асобнікаў месьцілася ў памяшканьнях клясы 100 000. Мікрасхемы зьбіралі ў плястмасавыя корпусы 20 відаў: малы контур, 2-радковы, малаконтурны транзыстар (МКТ) 3-х відаў — К-МКТ223-4-1, К-МКТ223-4-2 і МКТ523-1; транзыстарны контур (ТК) 6 відаў — К-ТК-5-11, К-ТК-5-12, ТК-220АВ/5, ТК-220АВ/7, К-ТК-220-7-180 і К-ТК-220-7-230; 1-радковы (АРК) 5 відаў — АРК-3П, АРК-9П, АРК-9МПФ, АРК-13П і АРК-15П; падвойна-сагнуты аднарадковы (ПСА) ПCА-9П і ПСА-9МПФ; чацьвярны плоскі (ЧПК) ЧПК-80 і ЧПК-100. Паўправадніковыя прыборы зьбіралі ў корпусы з: 1) мэталашкла 4-х відаў — транзыстарны контур ТК-3, ТК-18 і ТК-72, а таксама скрыня 22А-01; плястмасы 8 відаў — ТК-92, ТК-126, ТК-218 і ТК-220, адасоблены, двайны 10-ватны, ІПАК і МКТ-23. Таксама для мікраэлектронных прыбораў выраблялі пласьціны монакрышталічнага крэмну (МПК) прамерам: 1) 100 мм з праектнымі нормамі звыш 1,2 мкм — 720 000 асобнікаў за год (магутнасьць); 2) 150 мм з нормамі 0,5—1,2 мкм — 120 000; 3) 200 мм з нормамі 0,35—0,5 мкм — 10 000.

## Вырабы
На 2020 год ААТ «Інтэграл» выпускала пад уласным таварным знакам звыш 2200 відаў інтэгральных мікрасхемаў, 800 відаў паўправадніковых прыбораў, 200 відаў вадкакрышталічных экранаў і 80 найменьняў электрапрыладаў для аховы здароўя, банкаў, гандлю і сельскай гаспадаркі:
* 18 відаў электрапрыладаў для аховы здароўя — індыкатар хуткасьці выдыху, электронны тэрмомэтар «Інтэграл ТЭ-04», мэдычныя маніторы «Інтэграл», «ММ 18І» і перанасны МПП для пацыента, кампутар агляду пацыента «СМІнт», вэнтылятар лёгкіх «ШВЛ Інтэграл», у тым ліку перанасны, электрахірургічны генэратар «ЭХГ Інтэграл», аўтадазатар ДЭА-100, шпітальныя ложкі «Інтэграл» КБМ-01, у тым ліку палатныя КБЭ-П і КБЭ-Р, каталку «Інтэграл КЭМ», працэдурны стол «Малеча», ложак для нованароджаных «Сашанька», бактэрыцыдныя абпраменьвальнікі «АБН-150К» (насьценны) і «АБП-450К» (перасоўны);
* 6 відаў сьвятлодыёдных сьвяцільнікаў — столевыя «Ікар», у тым ліку падвясны «Майстар», вулічныя «ДКУ01», у тым ліку кансольны «Траса», супрацьвандальны «ДБО 01» і ўбудаваны «ДВО01»;
* 24 віды сельскагаспадарчых электрапрыладаў — інфармацыйна-кіраўнічы бартавы кампутар БІКС для збожжаўборачнага камбайна, у тым ліку «Ліда-1300», вылічальнікі ўнясеньня ўгнаеньняў «СКУУ-М» (мінэральных) і «СКУУ-А» (арганічных), а таксама кансэрвантаў «СУК», вылічальнікі для прэс-падборшчыка «СІК-П» і апрысквальніка «САК-А», дазатар вагі «СКМ», чуйнікі страты збожжа «ДПЗП-1» і «ДПЗПА», прылады аховы электраланцуга камбайна ПАП-01, сыгналізатар задняга ходу «СЗХР», камутатар сыгналаў, чуйнік узроўню вадкасьці «ЧУВ», індыкатар мотагадзіньніка «ІМ-01», кампутар для льнопадборшчыка «СУК-П», блок індыкацыі частасьці «БІЧ-У.03», бартавы кампутар унівэрсальнага энэргетычнага сродка «БІКС-УЭС», шляхавыя бескантактныя выключальнікі «ЭВІТ-С3» для трактароў «Беларус» і «ЭВІ-151» для самазвалаў «БелАЗ», вылічальнік высейваньня «ПАК», дазатар кормараздавальніка «СКМС.02» і пераўтваральнік напругі «ПН 480-24»;
* 11 відаў вытворчых прыладаў — лазэрны гравіравальнік «СЛМГ», дэфлекторны лазэрны маркіравальнік, нізкавольтныя пераўтваральнікі «ПНР150-48», «ПНР100-24» і «ПНР60-12», тэрмінал аддаленага маніторынгу перавозкі «ТАМ.4», маўленчы інфарматар «МЭІ», дыскаконусныя антэны «ШЫ2.091.018» і «АЛ/2 ШЫ2.091.019» для чыгункі, а таксама АЛ/2М «СІКМ.464.641.018» для мэтрапалітэну, паветраныя фільтры «Лайк-Д» і «Лайк-ДС» клясаў Ф7—Ф9 для мэдыцыны, а таксама фільтры высокавыніковага ўтрыманьня часьцінак клясаў Х11-15 для фармацэўтыкі, ідэнтыфікатар жалезабэтонных вырабаў;
* 11 відаў электронных гадзіньнікаў — сэкундамер «Інтэграл С-01», гадзіньнік-сэкундамер «Інтэграл ГС-01», насьценныя гадзіньнікі «Інтэграл ГЭН-08» (дата і тэмпэратура), «Інтэграл ГЭН-08М», «Інтэграл ГЭ-03»-М і «Інтэграл ГЭ-03»-Д (тэмпэратура), у тым ліку электронна-мэханічны кварцавы, настольныя «Інтэграл ГЭ-07» (будзільнік і дата) і «Інтэграл ГЭ-08» (будзільнік, дата і тэмпэратура), насьценны гадзіньнік-каляндар «Інтэграл ГКЭН-03» (атмасфэрны ціск, вільготнасьць, дата, радыяцыя і тэмпэратура) і «Інтэграл ГЭ-15» (атмасфэрны ціск і тэмпэратура);
* 6 відаў прамысловай электронікі — перарывальнікі лямпы стаяначнага тормаза «ПКЛ-1» (24В) і «ПКЛ-3» (12В), перарывальнік шклоачышчальніка «ПШ-1», перарывальнік пазначальніка паваротаў «ППЭ-1» з лапкамі і «ППЭ-2» безь іх, разгалінавальнік інтэрфэйсу «РС-485»;
* 3 віды гандлёва-банкаўскага абсталяваньня — касавыя апараты «Інтэграл 105» і «Інтэграл 301-2», прылада зваркі поліэтыленавай плёнкі.

Сярод інтэгральных схемаў у асноўным выраблялі:
* 6 відаў запамінальных прыладаў — мікракантролер з убудаваным драйвэрам вадкакрышталічнага экрана, прамысловы кантролер, электрычна-сьціральная пастаянная запамінальная прылада (ЭСПЗП) зь міжмікрасхемнай шынай, ЭСПЗП з 3-дротавай шынай, статычная апэратыўная памяць і арытмэтычныя прылады;
* 5 відаў драйвэраў — вадка-крышталічных індыкатараў, плязьменных экранаў, сьвятлодыёдаў, інтэрфэйсная мікрасхема і схема аховы сьветладыёдаў;
* 14 відаў аналягавых мікрасхемаў — для аўтамабільнай і сілавой электронікі, чуйнікі, гадзіньнікавыя мікрасхемы, імпульсны пераўтваральнік, кампаратар і стабілізатар напругі, апэрацыйны ўзмацняльнік, таймэр, канвэртары тока, аналягава-лічбавы пераўтваральнік, мікрасхема кантролю напругі сілкаваньня, вольт-дэтэктар і крыніца апорнай напругі;
* 3 віды мікрасхемаў кіраваньня — для аддаленага кіраваньня і зараднай прылады, узмацняльнікі нізкай частасьці;
* 15 відаў мікрасхемаў для сувязі — абанэнцкай тэлефоннай лініі, аналягавы камутатар, імпульсна-кодавы мадулятар-кофідэк, радыёчастасьцевай ідэнтыфікацыі, прымач, фармавальнік гукавых сыгналаў, нумаранабіральніка, размоўнага тракту, тэлефоннай электроннай карткі, аднакрыштальнага тэлефона і электроннага ключа;
* 12 відаў лічбавых лягічных мікрасхемаў — на Камплемэнтарных мэтал-аксыд-паўправадніках сэрыяў IN74, К561 і IW4000BN, транзыстарна-транзыстарнай лёгікі з дыёдамі Шоткі (ТТЛШ) сэрыяў IN74LSXXXN і КР, ТТЛ сэрыі К155;
* 16 відаў складнікаў адмысловага прызначэньня — запамінальныя прылады сэрыі 541, 537, 1632, 1623, 1617, 1635, 1644, 1642, 1669, 9000, 1835PE2Т-ХХ, 9001РТ1У, 1655РР1Т*, 1659РУ1Т і 1666РЕ014, кантролеры шыротна-імпульснай мадуляцыі сэрыі 1114, стабілізатары напругі сэрыяў 1244, 1252ЕР1Т, 1253, 1264, 1325, 1342ЕН5Т, 1326, 1343, 1344 і 1349ЕГ1У, крыніцы апорнай напругі сэрыяў 1369 і 142, мікракантролеры і супэрвізары сілкаваньня сэрыяў 1880, 1881, 1842, 588, 1345 і 5518АП1ТБМ, лічбавыя патэнцыямеры сэрыі 1315, інтэрфэйсныя мікрасхемы сэрыяў 588, 5102, 5559, 5560 і 1554ИН1УБМ, мікрасхемы пераўтваральнікаў, відэамультыплексары і аналягавыя мікрасхемы сэрыяў 1467 і 1473, элемэнты лічбавай логікі сэрыяў 133, 136, 1533, 1554, 1564, 1594 і 5584, базавыя матрычныя крышталі (БКМ) і праграмаваная лягічная інтэгральная схема (ПЛІС), драйвэры і мікрасхемы ўтваральнікаў часавых інтэрвалаў, а таксама чуйнікаў тэмпэратуры і ідэнтыфікацыі;
* 2 калькулятарныя мікрасхемы, 4 мікрасхемы для тэрмомэтраў і 5 генэратараў мэлёдыяў;
* 4 віды гадзіньнікавых мікрасхемаў — зь лічбавай, у тым ліку вакуўмналюмінісцэнтнай і сьвятлодыёднай, і стрэлкавай індыкацыяй.

Таксама «Інтэграл» выпускаў:
* 3 віды оптаэлектронікі — крэмнавыя лавінныя фотадыёды і малагабарытныя фотапамнажальнікі;
* 8 відаў дыёдаў — звышвысокачастасьцевыя (ЗВЧ), магутныя матрыцы, дыёды Шоткі, імпульсныя матрыцы, дыёды Зэнэра, выпрамляльныя, варыкапныя матрыцы і варыкапы;
* тырыстары і трыякі, 2-палярныя і палявыя транзыстары;
* вадкакрышталічныя індыкатары і іх модулі, інфармацыйныя табло.

## Мінуўшчына

У 1961 годзе пачалі будаўніцтва галоўнага корпуса і будынка заводакіраўніцтва. 13 сьнежня 1963 году ў Менску ўвялі ў дзеяньне «Завод паўправадніковых прыбораў», на якім выпусьцілі першыя досьледныя партыі дыёдаў. Першым кіраўніком заводу стаў Пётар Гайдэнка. У 1963 годзе пачалі ўзводзіць лямпавы завод «Транзыстар». У 1965 годзе выпусьцілі першыя транзыстары. У 1968 годзе ў Менску адчынілі завод «Транзыстар». У 1969 годзе пачалі сэрыйную вытворчасьць інтэгральных мікрасхемаў. У 1971 г. «Інтэграл» утварыў аб’яднаньне прадпрыемстваў, што ўлучыла заводы «Камэртон» (Пінск, Берасьцейская вобласьць), «Колератрон» (Берасьце, 1983), «Транзыстар» (1968), «Электроніка» (1978) і «Элмаш», канструктарскія бюро «Белмікрасхемы», «Захад» (Берасьце, 1986) і «Няміга» (1991). У 1972 годзе стварылі спэцыяльнае канструктарска-тэхналягічнае бюро (СКТБ) НВА «Інтэграл». У 1973 годзе вырабілі першы ў СССР электронны наручны гадзіньнік «Сэкунда-2». У 1974 годзе «Iнтэграл» узнагародзілі ордэнам Кастрычніцкай рэвалюцыі за распрацоўку і стварэньне апаратуры для дасьледаваньня касьмічнай прасторы. Папярэдне інжынэры «Iнтэграла» стварылі элемэнтную базу для сыстэмы кіраваньня міжкантынэнтальнай балістычнай ракеты Р-36М. У 1977 годзе выпусьцілі першую мікрасхему запамінальнай прылады. У 1978-м стварылі першы мікрапрацэсар і адчынілі завод «Электроніка». У 1979-м у Пінску пусьцілі завод «Камэртон». У 1979 годзе ў гадзіньніках «Электронiка» выкарысталі інтэгральныя схемы з транзыстарамі з малібдэнавым затворам, вырабленыя на аснове камплемэнтарнага мэтал-аксыд-паўправадніка (КМАП). Гэта зрабіла той гадзіньнік самым прэстыжным побытавым прыборам у сьвеце, і зрабіла яго першым цывільным дасягненьнем прадпрыемства. У 1980 годзе «Iнтэграл» налічваў 30 000 супрацоўнікаў і быў найбольшым вытворцам паўправадніковых вырабаў у СССР. У 1981 годзе прадпрыемства атрымала ордэн Леніна за распрацоўку і вытворчасьць электронных блокаў для наземнага комплексу шматразовай касьмічнай сыстэмы. Папярэдне на «Інтэграле» стварылі элемэнтную базу кіраваньня для 1-га савецкага шматразовага касьмічнага карабля «Буран». У 1982 годзе распрацавалі лягічныя інтэгральныя схемы. У 1983-м у Берасьці адчынілі завод «Колератрон». У 1986-м у Берасьці стварылі СКБ «Захад». У 1988-м выпусьцілі першыя мікракампутары. У 1990-м — мікрасхемы для тэлефаніі.

У 1991 годзе заснавалі СКБ «Няміга». У 1991 годзе распрацавалі мікрасхемы для тэлевізараў «Вiцязь» (Віцебск) і «Гарызонт» 3-га і 4-га пакаленьня. У выніку каля 30% вытворчасьці склалі мікрасхемы для тэлевізараў. У 1992 годзе інжынэры СКБ «Няміга» прадставілі 1-ы беларускі партатыўны кампутар «ПК-300». У 1992 годзе «Інтэграл» пачаў пастаўляць бяскорпусныя крышталі ў складзе пласьцінаў для далейшай зборкі пад лядоўні паўднёвакарэйскага вытворцы «Шчасьлівая Вэнэра». У 1992-м стварылі электроннае абсталяваньне для банкаў і крамаў, а таксама тэлефонны апарат. У 1993-м пачалі выпускаць мікрасхемы для калькулятараў. У 1994-м стварылі мікрасхему для электрычна-сьціральнай перапраграмавальнай пастаяннай запамінальнай прылады (ЭСППЗП). У 1995-м распрацавалі мікрасхему для 1-платнага тэлевізара 6-га пакаленьня і тэлефонныя плястыкавыя карткі. У 2001 годзе распрацавалі звышхуткадзейныя дыёды і мікрасхемы для аўтаэлектронікі. У 2002-м асвоілі мікрасхему для тэлевізійнага працэсара. У 2003-м адчынілі прадстаўніцтвы ў Індыі і Кітаі. У 2003 годзе «Пеленг» заказаў у «Інтэграла» распрацоўку факальнай плоскасьці на аснове электрапрыбораў з зарадавай сувязьзю, што дазваляюць здымаць прадметы на высокай хуткасьці ў космасе. Спачатку для 1-га беларускага спадарожніка стварылі аснастку звышхуткаснай цьвёрдацельнай электронікі, на плоскасьці якой разьмясьцілі крышталі. Затым распрацавалі керамічны корпус для факальнай плоскасьці. У 2005 годзе пачалі вырабляць палявыя транзыстары і распрацавалі бартавы кампутар для спадарожніка «БелКА». У 2006-м пусьцілі сэрыйную вытворчасьць мікрасхемаў з праектнай нормай 0,8 мікрамэтру. У 2007 годзе пачалі вытворчасьць мэдычных вырабаў. У 2008-м сталі выпускаць запамінальныя прылады адмысловага прызначэньня ёмістасьцю 256 кілябіт. У 2009-м распрацавалі мікрасхемы з нормай 0,35 мкм. У 2010-м вырабілі запамінальныя прылады ёмістасьцю 1 мэгабіт і пачалі вытворчасьць мікрасхемаў на пласьцінах прамерам 200 мм. Таксама ў 2010 годзе «Інтэграл» пераўтварылі ў адкрытае акцыянэрнае таварыства. У 2010 г. палова замежнага збыту прыпала на Расею (звыш $40 млн), дзе звыш 90% экспарту прызначалася збройным прадпрыемствам.

У 2011 годзе «Інтэграл» стаў найбольшым экспартэрам Беларусі ў Паўднёвую Карэю за кошт паставак інтэгральных мікрасхемаў. У 2012 годзе «Інтэграл» накіраваў каля 80% экспарту ў Расею. У 2012 годзе для спадарожніка аддаленага зандаваньня Зямлі вырабілі зборкі фотаадчувальных прыбораў з зарадавай сувязьзю (ФПЗС). У 2013 годзе выручка вырасла да 1096,5 млрд рублёў (122,2 млн $). Апэрацыйны прыбытак павялічыўся да 30,5 млрд руб (3,39 млн $), чысты прыбытак — да 29,4 млрд руб (3,27 млн $). Прадпрыемства налічвала 5572 супрацоўнікі. 14 чэрвеня 2013 году Міністэрства эканомікі Рэспублікі Беларусь паставіла на ўлік холдынг «Інтэграл» за № 62. У 2013 годзе выпрацоўка на супрацоўніка склала 30 000 даляраў ЗША. За 2013 год звыш 70% вырабаў паставілі за мяжу. У верасьні 2013 году «Інтэграл» стаў вырабляць бартавыя кампутары для збожжаўборачнага камбайна «Палесьсе ГС16» распрацоўкі «Гомсельмашу». 22 кастрычніка 2013 году А. Лукашэнка даў згоду на прызначэньне Віталя Саладухі кіраўніком «Інтэграла».

У 2014 годзе «Інтэграл» паставіў аналягавыя моначыпы для паўднёвакарэйскіх вытворцаў аўтамабіляў і зарадных прыладаў для пляншэтаў і смартфонаў. 1 верасьня 2014 году паводле заяўкі «Інтэграла» ва ўстановах сярэдняй спэцыяльнай адукацыі пачалі навучаньне па спэцыяльнасьці «мікра- і нанаэлектронныя тэхналёгіі і сыстэмы». У 2014 годзе распрацавалі перанасны вэнтылятар лёгкіх і 23 мікрасхемы сэрыі 5584 для спадарожнікаў. Таксама асвоілі шматкрыштальную зборку КМАП для апэратыўнай памяці на 16 мэгабіт. У 2015-м стварылі ідэнтыфікатар жалезабэтонных вырабаў і сьветладыёднае асьвятленьне для птушкафабрык. Таксама вырабілі мікрасхему з крэмнам на ізалятары. На студзень 2015 году на прадпрыемстве працавала звыш 5000 чалавек. За 2015 год вытворчасьць перавысіла 1,5 трлн рублёў (92,3 млн $), а экспарт склаў 83,5 млн даляраў ЗША. Урад Беларусі падтрымаў вылучэньне прадпрыемству пазыкі на 30 млн эўра. Каля 80% экспарту прыпала на Расею, а рэшта на краіны Паўднёва-Ўсходняй Азіі.

У 2016-м распрацавалі мікрасхему для лічбавага тэрмомэтра. На 2016 год «Інтэграл» выпускаў інфармацыйныя табло для банкаў і грамадзкага транспарту, касавыя апараты, мэдтэхніку і мікрасхемы для тэлевізараў, смартфонаў і зарадных прыстасаваньняў, якія выпускалі ў Кітаі. У лютым 2016 году прадпрыемства атрымала заказ на сьвятлодыёдныя табло, сынхранізаваныя з маўленчым інфарматарам, для цягнікоў Менскага мэтрапалітэну. 5 сакавіка 2016 году табло «бягучы радок» усталявалі ў адным зь цягнікоў 1-й лініі мэтро. На 18 траўня 2016 году «бягучы радок» працаваў у 6 цягніках 1-й лініі мэтро і ў 2-х цягніках Аўтазаводзкай лініі. За 1994—2016 гадах на «Інтэграле» распрацавалі і стварылі каля 250 вырабаў двайнога прызначэньня, якія пастаўлялі ў Расею, Нямеччыну, Швайцарыю і ЗША. За 2016 год «Інтэграл» абнавіў кадры на 7% за кошт 314 адмыслоўцаў, зь іх было 82 выпускнікі ВНУ. Астатнія атрымалі сярэднюю спэцыяльную і прафэсійна-тэхнічную асьвету. Сярэдні ўзрост працаўнікоў складаў 44 гады. Пасьля 1-га году працы выпускнікам сталі павышаць надбаўку з 20 да 80%, а за 2-і год — да 150%, што прывяло да замацаваньня выпускнікоў пасьля абавязковай адпрацоўкі. Адмыслоўцаў для прадпрыемства рыхтавалі 3 катэдры на мэханіка-матэматычным факультэце БДУ, у БДУІРы і Гомельскім дзяржаўным унівэрсытэце. 5 красавіка 2017 году А. Лукашэнка падпісаў Указ «Аб прысуджэньні Дзяржаўных прэміяў Рэспублікі Беларусь 2016 году», паводле якога ўзнагародзілі 2 супрацоўнікаў «Інтэграла» — Віталя Саладуху і Сяргея Шведава за распрацоўку мікраэлектронікі на экспарт і зборачнага абсталяваньня. У 2017-м стварылі чуйнік тэмпэратуры. На красавік 2017 году на «Інтэграле» дзейнічалі азотна-тленавая і вадародна-тленавая станцыі. Звыш 30% супрацоўнікаў былі ў веку да 35 гадоў. Больш як 51% працаўнікоў меў вышэйшую і сярэднюю спэцыяльную асьвету. Для вытворчасьці мікрасхемы выконвалі ад 300 да 800 апэрацыяў. Досьледныя мікрасхемы выпрабоўвалі на безадмоўнасьць перад пастаноўкай на вытворчасьць ад 3000 да 4500 гадзінаў (да 9 месяцаў). Найбольш шырока вырабы «Інтэграла» выкарыстоўвалі ў ядзернай энэргетыцы, касьмічнай тэхніцы і высокадакладных прыладах пад узьдзеяньнем электрамагнітнага поля. Для аховы здароўя распрацавалі аўтадазатар «ДЭА-100» і манітор «Інтэграл-12». Таксама выраблялі магнітныя карткі, прыстасаваньні кампутарнай памяці, шпітальныя электраложкі з супрацьпролежневымі матрацамі і ложак для нованароджаных «Сашачка». У вытворчасьць укаранілі 137 распрацовак вырабаў двайнога прызначэньня, экспарт якіх склаў каля 350 млн даляраў ЗША. У верасьні 2017 году фізыкі Гомельскага дзяржаўнага ўнівэрсытэту запатэнтавалі «Золь-гель спосаб утварэньня сэгнэтаэлектрычнай аксыднай плёнкі», які распрацавалі ў супрацы з «Інтэгралам». Гэты нанаматэрыял уяўляў сабой кандэнсатарны мікраслой, які прызначаўся для вытворчасьці такіх энэрганезалежных запамінальных прыладаў, як: магнітны дыск, флэш-картка і сім-картка.

У 2018-м — сталі вырабляць мікрасхемы супэрвізараў сілкаваньня. На 2018 год холдынг «Інтэграл» быў найбольшым вытворцам мікрасхемаў у Эўропе. 6 сакавіка 2018 году «Інтэграл» запусьціў новую лінію мантажу мікраэлектронікі, што больш як 10-кратна паскорыла вытворчасьць. На красавік 2018 году 5 касьмічных апаратаў працавала з абсталяваньнем «Iнтэграла». Ішла распрацоўка сумеснага з «Раскосмасам» спадарожніка з шырынёй паласы агляду да 50 км і распазнаваньне да 35 см 8 красавіка 2020 году падпісалі пагадненьне аб стварэньні сумеснай групоўкі 8 такіх спадарожнікаў.

## Крытыка
У сьнежні 2009 году «Інтэграл» пачаў зборку манітораў пад уласным таварным знакам з дэталяў «Філіпс» (Нідэрлянды) і «Асэр» (Тайвань). Пры гэтым гарантыю на манітор сталі даваць на 3 гады. Аднак пад налепкамі на вадка-крышталічных маніторах «Інтэграл 19» заставаўся таварны знак тайваньскага вытворцы «Асэр» (Хунцы), а на самім маніторы значылася яго адпаведная мадэль V193HQ.

Згодна з матэрыяламі  ды OCCRP, «Інтэграл» нават пасьля ўвядзеньня санкцый супраць Беларусі працягвае закупляць заходнія камплектуючыя для вытворчасьці мікрачыпаў, якія затым выкарыстоўваюцца ў расійскіх ракетах ва Украіне. Такія закупкі ажыцьцяўляюцца з дапамогай пасрэднікаў у Польшчы, Турэччыне, Кыргыстане ды Кітаі.

## Санкцыі
24 лютага 2022 году завод быў унесены ў сьпіс спэцыяльна вызначаных грамадзянаў і заблякаваных асобаў ЗША. У тым жа годзе Інтэграл трапіў у санкцыйныя сьпісы Вялікабрытаніі, Канады, Новай Зэляндыі, Украіны ды Японіі.

## Крыніцы

## Вонкавыя спасылкі
* 
** Падзеі
** Цэны
** Каталёгі
* 
* 

Катэгорыя:Беларускія кампаніі
Катэгорыя:Прадпрыемствы Менску
Катэгорыя:Вытворцы электронікі
Катэгорыя:Кастрычніцкі раён (Менск)
Катэгорыя:Зьявіліся ў 1963 годзе
Катэгорыя:Беларускія юрыдычныя асобы ў сьпісе СВГ